"Un pret savas tautas dziesmu var tikai savējie

Un pret savu tautas dziesmu cits nevar it neviens

Jo cits nezin, kā bārenis pie ābeles stāvēja.

Un kāds no tā laika mūs

kopā sien pavediens -"

(I. Ziedonis)

Visa Latvija ir satraukusies par IZM plāniem no 2020./2021.mācību gada pārtraukt finansēt profesionāli orientēta virziena pamatizglītības programmu 21014111(mūzika). Šīs programmas realizācijai nepieciešams palielināts finansējuma koeficients 1,3. Ja grupu stundas un korus tas skar mazāk, tad instrumenta apguve (viena stunda nedēļā) vairs nav iespējama.

Šajā nervozajā situācijā mēs neesam pasīvi. Piektdien 10. maijā tikos Izglītības ministrijā ar Guntaru Catlaku, vienu no izglītības reformas "Skola 2030" virzītājiem. Šī saruna optimismu neviesa, jo pret autorprogrammu (analogu 21014111) viņam iebildumu nav, bet finansējums esot jāmeklē IZM Izglītības departamentā (vadītāja Līga Buceniece). Protams, pie viņas mēs vērsīsimies, taču saprotams, ka arī Bucenieces kundze viena pati neko nevar mainīt.  
Vakar man piezvanīja bijušais IZM mūzikas speciālists Andrejs Mūrnieks un informēja, ka šodien viņam ir tikšanās Saeimas atbildīgajā komisijā par šo jautājumu. Viņa priekšlikums ir vērsties pie Saeimas, premjera un nākamā Latvijas prezidenta ar aicinājumu rast finansējumu mūzikas apguvei.

Mēs sagatavosim aicinājumu, ko lūgsim parakstīt Jelgava 4. vidusskolas mūzikas klašu vecākiem 15. maijā Ģimenes dienas koncertā. Šajā gadījumā vissvarīgākais ir tieši Jūsu viedoklis un atbalsts, lai pārliecinātu politisko eliti par lēmuma pārsteidzīgumu.  
Būsim aktīvi un cīnīsimies par iespēju nodrošināt bērniem profesionālu izaugsmi un konkurētspēju darba tirgū. Ja pazaudēsim iestrādes jauniešu muzikālajā izglītībā , tad pēc dažiem gadu desmitiem Dziesmu svētku tradīcija būs zudusi.

Cieņā  
Agris Celms